91 Colligere

Debet homo quedam pertinacia ad seipsum, quedam ad proximum, quedam ad Deum. Quo ad seipsum debet colligere duo. Primo, peccata sua ad confitendum, sicut ancilla colligit feces in domo ad eiciendum, Num. 19[:9]: *Colliget vir mundus cineres vacce*, id est, consciencie, *et* eiciet *extra castra.* Set Jer. 7[:18] dicitur, *Filii colligunt ligna*, id est, qui[[1]](#endnote-1) occasionem peccandi querunt, *[et] patres succendunt ignem*, id est, qui peccato consenciunt, *[et] mulieres adipem conspergunt, ut faciant placentas*, id est, qui peccata agunt.

Secundo homo debet colligere opera bona ad merendum, sicut apis flores ad mellificandum, latomus lapides ad edificandum, Eccle. 3[:5]: *[Tempus colligendi lapides] et tempus spargendi*. Set, Matt. 7[:16] dicitur, *Numquid colligunt de spinis uvas,* id est, de malis desideriis bona opera.

Secundo debet homo colligere pertinacia ad proximum duo, scilicet, primo, temporalia ad erogandum, sicut stomachus colligit cibos ad distribuendum membris secundum quod indigent. Sicut agricola colligit semen ad seminandum, Joan. 6[:12]: *Colligite que superaverunt fragmenta, ne pereant*. Et [1] Cor. 16[:1]: *De collectis que fiunt in sanctos*, id est, in vsus sanctorum, *sicut ordinavi, et vos facite*. Set, heu, qui cupidi colligunt paleas ad reponendum in luto sicut dicitur, Exod. 5[:12]. Debet homo colligere pauperes ad hospitandum sicut gallina pullos, Matt. 25[:35], pauper fui /f.27va/ *et collegistis me*.

¶ Set, heu, quia *colligerunt pontifices consilium* aduersus Iesum, Joan. 11[:47].

Tercio, debet homo colligere bonas affecciones in Deum, ut in eo quiescat. Sicut vir colligit membra in lectum, Gen. 49[:32]: *Collegit* Iacob *pedes suos super lectulum.* Set Luc. 11[:23] dicitur, *Qui non colligit mecum, dispergit.*

¶ Item, debet homo colligere merita operum ut postmodum possideat, sicut formica colligit grana in estate, ut postmodum furatur, Psal. [103:28]: *Dante te illis, colligent*. Extra Exod. 16[:4]: *Egrediatur populus, et colligat que sufficiunt*. Set, heu, quia magis homine obseruatur illud, Jer. 40[:10]: *Colligite vindemiam, messem, et oleum, et* recondite *in vasis vestris*. Post has collecciones sequitur vltima que erit eternorum gaudiorum ad perfruendum, sicut colliguntur flores in sertum, fructus in cibus, Can. 6[:1], dicit ecclesia triumphans, *Dilectus meus descendit in hortum suum,* ut lilia colligat, set, heu, quia, Matt. 13[:30] dicitur, *Colligite zizania, et alligate [ea] in fasciculos ad comburendum.*

1. qui ] *add*. ~~peccato~~ F.128. [↑](#endnote-ref-1)